钦定古今图书集成/明伦汇编/官常典/第751卷 > 颜孕绍 巡道〈失姓名〉
## 钦定古今图书集成/明伦汇编/官常典/第751卷 > 颜孕绍 巡道〈失姓名〉

按《河间府志》：“孕绍，字赓明，山东曲阜人，复圣六十五
代孙。少聪慧，博览群书，自经史百家至稗官野乘，靡
不贯通。每读《古忠臣烈士传》，掩卷太息曰：‘杀身成仁，
我辈分内事。各人自有至性，当立名节’。其素所期许
如此。登崇祯辛未进士，任邯郸知县，洁己爱民，常语
人曰：‘士人读圣贤书，为民父母，宜体贴‘父母二字’’。”陞
真定府同知，守城剿寇有功，题陞河间知府。时寇盗
充斥，连遭荒歉，饿莩流离载道，兼军兴旁午，艰难万
状，孕绍悉心抚字，勤恤疮痍。甫任数月，壬午季冬，畿
南警迫，孤城援绝，度不能支，乃豫集一家老幼数十
口，环聚室中，积薪围绕，而身则昼夜登陴，力策战守。
无何城陷，孕绍从容归署，举火焚室。火发，肃衣冠北
向再拜曰：“臣力竭矣，愿以死报国！”遂入火死之。其仆
吕有年冒烈焰入，仅掖一幼子出。抚、按题请恩恤，同
时殉难有一巡道，忘其名。